ישיבת בית מתתיהו

בית מתתיהו היא ישיבה גדולה בבני ברק המשתייכת לזרם החרדי-ליטאי. ראש הישיבה ומייסדה הוא הרב ברוך ויסבקר.

תולדותיה
הישיבה (המכונה בעולם החרדי בהברה אשכנזית 'בייס מאטע'ס') הוקמה בשנת תשמ"א (1981) על ידי הרב ברוך ויסבקר, אשר כיהן קודם לכן כר"מ בישיבות קול תורה ובית התלמוד. הישיבה שוכנת בבניין ישיבת בית יוסף-נובהרדוק בגבעת רוקח אשר הייתה הישיבה הראשונה בבני ברק, והיא קרויה על שם הרב מתתיהו שצ'יגל, מייסדה ומנהלה של ישיבת "בית יוסף".

הישיבה הוקמה בעידודם של הרב יעקב ישראל קניבסקי והרב אלעזר מנחם מן שך שאף היה נשיא הישיבה וחתום על מגילת היסוד שלה. בין חברי העמותה הראשונים היו הרב אהרן לייב שטיינמן והרב גרשון אדלשטיין.

נכון לשנת הלימודים תשפ"א למדו בישיבה למעלה מ-650 תלמידים. צוות הר"מים: הרב שרגא צבי פישהוף, הרב נחום לבה, הרב ישראל מאיר מן (חתנו של ראש הישיבה) בנו של הרב מרדכי מן, הרב צבי ויסבקר והרב יהודה ויסבקר (בניו של ראש הישיבה) וכן הרב מרדכי וינטר. כמנהל רוחני מכהן הרב שלמה ברויאר, בנו של פרופ' מרדכי ברויאר וחתנו של הרב גדליה איזמן, משגיח ישיבת קול תורה. משגיחים נוספים בישיבה, הרב יהושע רביץ בנו השני של מייסד מפלגת דגל התורה הרב אברהם רביץ, וכן הרב שמעון דב פוחוביץ. בעבר כיהנו כמשגיחים הרב אורי וייסבלום הרב שלמה כהן והרב נפתלי קפלן. בעבר כיהנו כר"מים הרב גבריאל יוסף לוי, שפרש והקים את ישיבת באר התורה, והרב יהודה אריה הרשלר, עד פטירתו בתשע"ז הרב יהודה אריה רפפורט (עזב את הישיבה בשנת תשפ״ג).

שיטת הלימוד 
הישיבה מדגישה את לימוד העיון במידה מרובה יותר מרוב הישיבות ולומדים בה שני סדרי עיון, בבוקר ובלילה. השיעור הכללי של ראש הישיבה מתמקד בהיגיון שמאחורי היסודות בסוגיה.

ישיבות בת 
מלבד ישיבת האם בבני ברק הקים הרב ויסבקר ישיבות נוספות הפועלות תחת חסותו:
 ישיבת מאור יצחק - הוקמה בשנת תשנ"ח, במושב חמ"ד, ובראשה עומד הרב מנחם יעקבזון, חתנו של הרב ויסבקר.
 ישיבת תפארת חיים - הוקמה בשנת תשס"ז, ויועדה לבני עדות המזרח. הישיבה שכנה במוסדות ישיבת הרמב"ם ובית יוסף בשכונת הדר יוסף בתל אביב. אחד מראשי הישיבה היה הרב יהודה ויסבקר, בנו של הרב ברוך ויסבקר. הישיבה נסגרה בשנת תשע"ד.

מבוגרי הישיבה 
מבוגרי הישיבה שיש אודותם ערך בוויקיפדיה

קישורים חיצוניים

הערות שוליים

ישיבות גדולות בישראל
ישיבות ליטאיות בישראל
בני ברק: ישיבות